## Rješenje Ustavnog suda Republike Hrvatske broj:U-III-1356/2005 od 18. listopada 2007.

### NN 116/2007 (12.11.2007.), Rješenje Ustavnog suda Republike Hrvatske broj:U-III-1356/2005 od 18. listopada 2007.

# USTAVNI SUD REPUBLIKE HRVATSKE

**3411**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Marijan Hranjski i Nevenka Šernhorst, članovi Vijeća, u postupku
kojeg je ustavnom tužbom pokrenuo B. Đ. iz Z., na sjednici održanoj 18.
listopada 2007. godine, jednoglasno je donio

## RJEŠENJE

I. Ustavna tužba, podnesena protiv rješenja Županijskog suda u Rijeci broj: Gž-2506/05
od 6. veljače 2007. godine, ne uzima se u razmatranje.
II. Ovo rješenje objavit će se u »Narodnim novinama«.

```
Obrazloženje
```

1. Ustavna tužba podnesena je protiv rješenja Županijskog suda u Rijeci broj: Gž-2506/05
od 6. veljače 2007., kojim je odbijena žalba podnositelja i potvrđeno rješenje
Općinskog suda u Crikvenici broj: Ovr-200/01-14 od 15. veljače 2002. godine.
Prvostupanjskim rješenjem stavljeno je izvan snage u cijelosti rješenje o ovrsi
istoga suda od 20. ožujka 2001. te je odlučeno da će se po pravomoćnosti tog
rješenja provesti postupak kao po tužbi.
2. U ustavnoj tužbi podnositelj ističe da su mu osporenim rješenjima povrijeđena
ustavna prava. Izrijekom navodi odredbe članka 3., 5. i 19. Ustava Republike
Hrvatske.
Povredu svojih ustavnih prava nalazi u tome što sudovi, po njegovom mišljenju,
pri donošenju osporenih presuda nisu primijenili Ovršni zakon. Posebno ističe da
je prvostupanjski sud trebao obaviti pljenidbeni popis nekretnine na koju se
odnosi rješenje o ovrsi.
Predlaže ukidanje osporenih rješenja.
*U ustavnoj tužbi nisu istaknute povrede ustavnih prava.*3. U odredbi članka 62. stavka 1. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst; u
daljnjem tekstu: Ustavni zakon) propisano je:
*Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti, tijela jedinice lokalne i područne
(regionalne) samouprave ili pravne osobe s javnim ovlastima, kojim je odlučeno o
njegovim pravima i obvezama ili o sumnji ili optužbi zbog kažnjivog djela,
povrijeđeno ljudsko pravo ili temeljna sloboda zajamčena Ustavom, odnosno
Ustavom zajamčeno pravo na lokalnu i područnu (regionalnu) samoupravu (...).*
Sukladno tome, samo ona ljudska prava i temeljne slobode koja su zajamčena u
pojedinim odredbama Ustava Republike Hrvatske smatraju se ustavnim pravima.
4. Prema odredbi članka 71. stavka 1. Ustavnog zakona, Ustavni sud ispituje samo
one povrede ustavnog prava koje su istaknute u ustavnoj tužbi.
Podnositelj je u ustavnoj tužbi istaknuo povredu odredaba članka 3. Ustava,
kojom su propisane najviše vrednote ustavnog poretka Republike Hrvatske.
Istaknuo je, također, i povrede odredbi članka 5. Ustava, koji u stavku 1.
propisuje načelo ustavnosti i zakonitosti, dok u stavku 2. propisuje obvezu
postupanja sukladno Ustavu i zakonu te pravnom poretku Republike Hrvatske.
Navedene ustavne odredbe ne sadrže ljudska prava i temeljne slobode zajamčene
Ustavom.
Osim toga istaknuo je i povredu članka 19. Ustava, koji u stavku 1. ne sadrži
ljudska prava i temeljne slobode zajamčene Ustavom i odnosi se na zakonitost
pojedinačnih akata državne uprave i tijela koja imaju javne ovlasti (upravnih
akata), dok u stavku 2. sadrži ustavno jamstvo sudske kontrole zakonitosti
upravnih akata. Iz navedenog je razvidno da se članak 19. Ustava, u cjelini,
odnosi na zakonitost upravnih akata, pa slijedom toga ne sadrži ustavno pravo
koje bi moglo biti povrijeđeno pojedinačnim aktom donesenim u sudskom ovršnom
postupku. U konkretnom slučaju, ustavnom tuž­bom osporava se rješenje ovršnoga
suda.
5. Budući da članak 71. stavak 2. Ustavnog zakona propisuje da se ustavna tužba
neće uzeti u razmatranje u slučaju kad se ne radi o povredi ustavnog prava,
Ustavni sud nije prihvatio razmatranje ustavne tužbe podnositelja, jer u njoj
nije istaknuta povreda nijednog ustavnog prava.
6. Slijedom navedenog, a na temelju odredbe članka 71. stavka 2. Ustavnog
zakona, riješeno je kao u izreci (točka I.). Točka II. izreke temelji se na
članku 29. Ustavnog zakona.

Broj: U-III-1356/2007
Zagreb, 18. listopada 2007.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 116/2007-3411
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)